 **Μοσχάτο, 5/7/2023**

**ΔΗΜΟΣ ΜΟΣΧΑΤΟΥ–ΤΑΥΡΟΥ**

**-------**

**ΝΟΜΙΚΗ ΥΠΗΡΕΣΙΑ**

**---------**

**Προς :**

Τον Πρόεδρο και τα μέλη της Οικονομικής Επιτροπής του Δήμου Μοσχάτου-Ταύρου.

**ΓΝΩΜΟΔΟΤΗΣΗ**

Των Νομικών Συμβούλων και Δικηγόρων του Δήμου Μοσχάτου–Ταύρου Ηλία Ν. Μπιζάνη και Ευγενίας Β. Παπαθεοδώρου.

**Θέμα:** *Λήψη απόφασης για την άσκηση ή μη εκ μέρους του Δήμου Μοσχάτου-Ταύρου των προβλεπομένων στον νόμο ενδίκων βοηθημάτων και μέσων κατά της με αριθ. 985/2023 διαταγής πληρωμής της κ. Δικαστή του Μονομελούς Διοικητικού Εφετείου Πειραιά.*

***Σχετ.:* 1)** Το από 6.6.2023 ακριβές αντίγραφο του πρώτου εκτελεστού απογράφου της με αριθ. 985/2023 διαταγής πληρωμής της κ. Δικαστή του Μονομελούς Διοικητικού Εφετείου Πειραιά (με αριθ. πρωτ. εισερχομένων στον Δήμο 10552/7.6.2023 ), η οποία εκδόθηκε κατόπιν αίτησης του Γ. Κ κατ΄ άρθρα 272 επ. του ΚΔΔ .

**2)** Η με αρ. 13/2023 απόφαση του Δημοτικού Συμβουλίου του Δήμου Μοσχάτου-Ταύρου .

**3)** Η με αρ. πρωτ. 3357/20.2.2023 δήλωση- βεβαίωση αναγνώρισης οφειλής του Δημάρχου Μοσχάτου- Ταύρου σε υλοποίηση της ως άνω με αρ. 13/2023 απόφασης του Δημοτικού Συμβουλίου του Δήμου Μοσχάτου-Ταύρου .

**4)** Η απευθυνόμενη προς τον Δήμο (με αρ. πρωτ. εισερχομένων στον Δήμο 12182/30.6.2023) επιστολή του αιτούντος την έκδοση της ως άνω διαταγής πληρωμής και δικαιούχου της επιδικασθείσας με αυτήν απαίτησης περί παραίτησής του «*από την αξίωση οποιουδήποτε τόκου υπερημερίας που αφορά τη συγκεκριμένη διαταγή πληρωμής*» .

**Κύριε Πρόεδρε,**

**Ι. α.** Την 7.6.2023 κατατέθηκε στον Δήμο από τον Γ. Κ ακριβές αντίγραφο του πρώτου εκτελεστού απογράφου της με αριθ. 985/2023 διαταγής πληρωμής της κ. Δικαστή του Μονομελούς Διοικητικού Εφετείου Πειραιά **(σχετ. 1)**.

**β.** Με την ανωτέρω διαταγή πληρωμής ο Δήμος διατάσσεται να καταβάλει στον αιτούντα την έκδοση της διαταγής πληρωμής Γ. Κ του Ε. το ποσό των τριάντα χιλιάδων τριακοσίων ογδόντα (30.380) ευρώ με τον νόμιμο τόκο, υπολογιζόμενο με το επιτόκιο που προβλέπεται στο άρθρο 45 παρ. 1 του ν. 4607/2019 από την επίδοση της αίτησης (7.3.23 ) έως την εξόφληση ,ενώ τα δικαστικά έξοδα συμψηφίστηκαν μεταξύ των διαδίκων.

**ΙΙ. α.** Κατά της με αριθ. 12468/2022 διαταγής πληρωμής ο Δήμος Μοσχάτου-Ταύρου έχει δικαίωμα για την άσκηση ή μη του ένδικου βοηθήματος της ανακοπής του άρθρου 272 Η ΚΔΔ, το οποίο ορίζει στην παραγρ. 1 : «Εκείνος κατά του οποίου εκδίδεται η διαταγή πληρωμής έχει το δικαίωμα , μέσα σε προθεσμία τριάντα ημερών από την επίδοσή της να ασκήσει ανακοπή ενώπιον του Δικαστηρίου, που είναι αρμόδιο κατά τις γενικές διατάξεις για την αξίωση, η οποία αποτελεί τη νόμιμη αιτία έκδοσης της διαταγής πληρωμής…». Στην εδώ εξεταζόμενη περίπτωση η διαταγή πληρωμής κατατέθηκε στον Δήμο από τον δικαιούχο της απαίτησης που επιδικάστηκε με αυτήν ,χωρίς να γίνει επίδοση με δικαστικό επιμελητή, σύμφωνα με το άρθρο 48 παρ. 1 ΚΔΔ[[1]](#footnote-2) , η οποία θα αποτελούσε την κατά νόμο αφετηρία της προθεσμίας των τριάντα ημερών για την άσκηση ανακοπής , ενώ δεν έχει λάβει χώρα επίδοση ούτε από μέρους του Δικαστηρίου . Κατά τούτο η ως άνω νόμιμη προθεσμία για την άσκηση της ανακοπής δεν έχει ξεκινήσει.

Επιπροσθέτως, επειδή η άσκηση της ανακοπής δεν αναστέλλει την εκτέλεση της διαταγής πληρωμής (άρθρο 272Η ΚΔΔ παρ. 6), ο Δήμος έχει το δικαίωμα άσκησης και αίτησης αναστολής ( σύμφωνα με τα άρθρα 272Η παρ. 6 και 206 επ. ΚΔΔ), με την οποία ζητείται η χορήγηση αναστολής από το δικαστήριο ενώπιον του οποίου εκκρεμεί η ανακοπή έως την έκδοση οριστικής απόφασης επί της ανακοπής για τους λόγους που ορίζονται στο άρθρο 208 ΚΔΔ . Επίσης στο άρθρο 272Θ ΚΔΔ προβλέπεται και το ένδικο βοήθημα της αίτησης αναθεώρησης .

**β.** Περαιτέρω με το ένδικο βοήθημα της ανακοπής μπορούν να προταθούν είτε τυπικοί λόγοι ακύρωσης, που αφορούν στο κύρος αυτό καθ΄εαυτό της διαταγής πληρωμής (εάν δηλαδή πληρούνται ή όχι οι τυπικές προϋποθέσεις που θέτει ο νόμος για την έκδοσή της και αν αυτή έχει νομίμως εκδοθεί), είτε ουσιαστικοί λόγοι, που αφορούν στην αιτία και το ύψος της οφειλής.

Συγκεκριμένα, σύμφωνα με το άρθρο 272Η παρ. 5 ΚΔΔ : «Το δικαστήριο ελέγχει την προσβαλλόμενη διαταγή πληρωμής κατά τον νόμο και την ουσία στα όρια της ανακοπής, τα οποία προσδιορίζονται από τους λόγους και το αίτημά της. Κατ’ εξαίρεση, ο κατά τον νόμο έλεγχος της προσβαλλόμενης διαταγής πληρωμής χωρεί και αυτεπαγγέλτως, εκτεινόμενος στο σύνολό της, προκειμένου να διακριβωθεί: α) αν η διαταγή εκδόθηκε αναρμοδίως, β) αν υπάρχει παράβαση δεδικασμένου ή γ) αν η αξίωση, για την ικανοποίηση της οποίας εκδόθηκε η διαταγή πληρωμής, έχει παραγραφεί. Ισχυρισμοί που αφορούν, την καθ’ οιονδήποτε τρόπο απόσβεση ή τον χαρακτήρα ως μη αμφισβητούμενης της αξίωσης, για την ικανοποίηση της οποίας εκδόθηκε η διαταγή πληρωμής, μπορούν να προβάλλονται με την ανακοπή και πρέπει να αποδεικνύονται αμέσως».

**ΙΙΙ.** Αρμόδιο δε όργανο να αποφασίσει για την **άσκηση ή μη των ενδίκων βοηθημάτων και μέσων** είναι η Οικονομική Επιτροπή ,σύμφωνα με το άρθρο 72 παρ. 1 περ. ι΄ ν. 3852/2010, όπως ισχύει, για τις αρμοδιότητες της Οικονομικής Επιτροπής του Δήμου, που ορίζει ότι η Οικονομική Επιτροπή :

*« … ι) Αποφασίζει για την υποβολή προσφυγών στις διοικητικές αρχές και* ***αποφασίζει για την άσκηση ή μη όλων των ένδικων βοηθημάτων και των ένδικων μέσων,*** *καθώς και για την παραίτηση από αυτά. Επίσης, αποφασίζει τον συμβιβασμό ή την κατάργηση δίκης που έχει αντικείμενο ποσό έως εξήντα χιλιάδες (60.000) ευρώ, πλέον ΦΠΑ. Όταν το αντικείμενο της δίκης είναι άνω του ποσού αυτού, τότε εισηγείται τη λήψη απόφασης από το δημοτικό συμβούλιο. Δεν επιτρέπεται συμβιβασμός ή κατάργηση δίκης για απαιτήσεις μισθών, επιδομάτων, αποζημιώσεων, εξόδων παράστασης, εξόδων κίνησης και γενικά μισθολογικών παροχών οποιασδήποτε μορφής, εξαιρουμένων εκείνων για τις οποίες το νομικό ζήτημα έχει επιλυθεί με απόφαση ανωτάτου δικαστηρίου. Η διάταξη του προηγούμενου εδαφίου, ειδικά για την άσκηση ενδίκων μέσων κατά απόφασης, δεν εφαρμόζεται σε περιπτώσεις δίκης που αφορά στον προσδιορισμό ή τη μετατροπή της εργασιακής σχέσης μεταξύ εργαζομένων και του δήμου. Η απόφαση της Οικονομικής Επιτροπής για τις περιπτώσεις των προηγούμενων εδαφίων, λαμβάνεται ύστερα από γνωμοδότηση δικηγόρου, η έλλειψη της οποίας συνεπάγεται ακυρότητα της σχετικής απόφασης. Η παρούσα ρύθμιση ισχύει και όταν η αρμοδιότητα ασκείται από το δημοτικό συμβούλιο».*

**ΙV.** Στην προκειμένη περίπτωση επισημαίνονται τα εξής ως προς το ιστορικό της υπό κρίση διαφοράς και ως προς την ουσιαστική αξίωση επί της οποίας ερείδεται η έκδοση της διαταγής πληρωμής και συγκεκριμένα:

**α)** Η με αριθ. 985/2023 διαταγή πληρωμής της κ. Δικαστή του Μονομελούς Διοικητικού Εφετείου Πειραιά εκδόθηκε με βάση τα ακόλουθα έγγραφα του φακέλου :

1 ) Το με αρ. 1406/14.2.22 τιμολόγιο με εκδότη Γ. Κ του Ε., ιδιοκτήτη ατομικής επιχείρησης με τον διακριτικό τίτλο « ……. » και το με αρ. 998/18.1.22 δελτίο αποστολής του ιδίου, τα οποία κατέθεσε στον Δήμο Μοσχάτου- Ταύρου με τη με αρ. πρωτ. 4668/17.3.22 αίτησή του.

2) Τη με αριθ. πρωτ. 11182/16.6.22 αίτηση –επιστολή του Γ.Κ προς τον Δήμο Μοσχάτου-Ταύρου.

3) Τη με αρ. πρωτ. τ.τ. 11182/20.6.2022 απάντηση της Οικονομικής Υπηρεσίας του Δήμου Μοσχάτου-Ταύρου, υπογεγραμμένη από τον Διευθυντή Οικονομικών Υπηρεσιών επί της αναφερόμενης στο θέμα επιστολής - αίτησης του Γ. Κ .

4) Τη με αρ. 13/2023 απόφαση του Δημοτικού Συμβουλίου του Δήμου Μοσχάτου-Ταύρου.

5) Τη με αρ. πρωτ. 3357/20.2.2023 δήλωση - βεβαίωση αναγνώρισης οφειλής του Δημάρχου Μοσχάτου- Ταύρου σε υλοποίηση της ως άνω με αρ. 13/2023 απόφασης του Δημοτικού Συμβουλίου του Δήμου Μοσχάτου-Ταύρου.

Από τα προαναφερόμενα και σύμφωνα με τα διαλαμβανόμενα στην εισήγηση του Δημάρχου Μοσχάτου-Ταύρου προς το Δημοτικό Συμβούλιο ενόψει της έκδοσης της ως άνω απόφασης του Δημοτικού Συμβουλίου προκύπτει ότι:

1) Στις αρχές του έτους 2022 ανέκυψε άμεση και κατεπείγουσα ανάγκη, για λόγους ασφάλειας των αθλουμένων, για την προμήθεια ενός ζεύγους μπασκετών σε αντικατάσταση των υφιστάμενων στο κλειστό γυμναστήριο Μοσχάτου στην οδό Μιαούλη αρ. 60, οι οποίες κρίθηκαν ακατάλληλες από τις αρμόδιες Υπηρεσίες του Δήμου εξαιτίας φθορών, με δεδομένη και την παλαιότητά τους και ενόψει της επικείμενης διενέργειας αθλητικών διοργανώσεων, πέραν των τρεχουσών προπονήσεων (εθνικά πρωταθλήματα Α1 κατηγορίας γυναικών ,Γ΄ Εθνικής ανδρών και κύπελλο). Για την κάλυψη της ως άνω, ανεπίδεκτης αναβολής, ανάγκης ο Δήμος Μοσχάτου - Ταύρου προμηθεύτηκε ένα ζευγάρι μπασκετών από την ατομική επιχείρηση εμπορίας αθλητικού εξοπλισμού «……» με ιδιοκτήτη τον Γ. Κ και συγκεκριμένα ένα ζευγάρι μπασκετών δαπέδου με πιστοποίηση «FIBA LEVEL 1» της εταιρείας «SCHELDE SPORTS SUPER SAM 325 PRO». Το συμφωνηθέν τίμημα της προμήθειας ανήλθε στο ποσό των 24.500 ευρώ συν ΦΠΑ 24% ύψους 5.880 ευρώ, ήτοι συνολικά 30.380 ευρώ, για το οποίο εκδόθηκε το σχετικό τιμολόγιο και δελτίο αποστολής από την προμηθεύτρια επιχείρηση. Οι εν λόγω μπασκέτες παραδόθηκαν προσηκόντως και παραλήφθηκαν ανεπιφυλάκτως από την Προϊσταμένη του Τμήματος Αθλητισμού του Δήμου, νόμιμα εξουσιοδοτημένη για την παραλαβή και η οποία υπέγραψε στο τιμολόγιο και στο δελτίο αποστολής που εκδόθηκαν σχετικά από την προμηθεύτρια επιχείρηση. Έκτοτε δε οι εν λόγω μπασκέτες, η καταλληλότητα των οποίων ελέγχθηκε και πιστοποιήθηκε από τους αρμόδιους υπαλλήλους του Δήμου, χρησιμοποιούνται κατά τον προορισμό τους για την κάλυψη των αναγκών του κλειστού γυμναστηρίου Μοσχάτου, στην οδό Μιαούλη αρ. 60.

2. Ο Γ. Κ , με τη με αρ. πρωτ. 4668/17.3.22 αίτησή του προς τον Δήμο Μοσχότου – Ταύρου κατέθεσε το με αρ. 1406/14.2.22 τιμολόγιο που εξέδωσε και το με αρ. 998/18.1.22 σχετικό δελτίο αποστολής «για την προμήθεια μπασκετών δαπέδου με πιστοποίηση FIBA στο κλειστό γυμναστήριο Μοσχάτου Μιαούλη 60»,όπως αναφέρεται στην εν λόγω αίτησή του.

3. Ακολούθως με τη με αρ. πρωτ. 11182/16.6.22 αναφερόμενη στο θέμα επιστολή –αίτησή του, επικαλούμενος το με αρ. 1406 τιμολόγιο που εξέδωσε στις 14.2.2022, συνολικής αξίας 30.380 ευρώ επί πιστώσει 90ημερών για ένα ζευγάρι «ΜΠΑΣΚΕΤΑ ΔΑΠΕΔΟΥ ΜΕ ΠΙΣΤΟΠΟΙΗΣΗ FIBA LEVEL 1» της εταιρείας «SCHELDE SPORTS SUPER SAM 325 PRO» ζήτησε να ενημερωθεί για τον τρόπο πληρωμής του ανεξόφλητου τιμολογίου του .

4. Επί της ως άνω επιστολής – αίτησής του έλαβε τη με αριθ. πρωτ. τ.τ 11182/20.6.2022 απάντηση της Διεύθυνσης Οικονομικών Υπηρεσιών, η οποία υπογράφεται από τον Διευθυντή με το ακόλουθο περιεχόμενο: *« Σε απάντηση της με αριθ. πρωτ. 11182/16.6.22 επιστολής σας, σας ενημερώνουμε ότι κατά τον έλεγχο του υπ’ αριθμ. 1406/14-02-2022 τιμολογίου που κοινοποιήθηκε στο τμήμα Προϋπολογισμού ,Εξόδων και Εκκαθάρισης Δαπανών στις 17-3-22 με αρ. πρωτ. 4668, με περιγραφή «ΜΠΑΣΚΕΤΑ ΔΑΠΕΔΟΥ ΜΕ ΠΙΣΤΟΠΟΙΗΣΗ FIBA LEVEL 1 ΤΗΣ ΕΤΑΙΡΕΙΑΣ SCHELDE SPORTS SUPER SAM 325 PRO» δεν μπορεί να καταχωρηθεί στην οικονομική διαχείριση, καθώς δεν έχει προηγηθεί η διαδικασία της ανάθεσης από τον Δήμο. Συγκεκριμένα , δεν υπάρχει τεκμηριωμένο αίτημα , απόφαση ανάληψης υποχρέωσης, μελέτη, πρόσκληση, απόφαση ανάθεσης και σύμβαση» .*

5. Ενόψει των παραπάνω και λαμβάνοντας υπόψη ότι δεν ήταν δυνατό να εκδοθεί χρηματικό ένταλμα πληρωμής από τις Οικονομικές Υπηρεσίες του Δήμου και να εξοφληθεί το ληξιπρόθεσμο ποσό της προμήθειας, παρά την προσήκουσα εκτέλεση αυτής και την ανεπιφύλακτη από τον Δήμο παραλαβή των αναγραφόμενων στο σχετικώς εκδοθέν τιμολόγιο μπασκετών, το Δημοτικό Συμβούλιο έλαβε τη με αρ. 13/2023 απόφασή του, με την οποία:

ι) αναγνωρίστηκε και συνομολογήθηκε ότι: α) το ζευγάρι μπασκετών με περιγραφή «ΜΠΑΣΚΕΤΑ ΔΑΠΕΔΟΥ ΜΕ ΠΙΣΤΟΠΟΙΗΣΗ FIBA LEVEL 1» της εταιρείας «SCHELDE SPORTS SUPER SAM 325 PRO» ,το οποίο ο Δήμος Μοσχάτου-Ταύρου, ενόψει κατεπείγουσας ανάγκης και προς τον σκοπό ασφάλειας των αθλουμένων προμηθεύτηκε από την ατομική επιχείρηση του Γ. Κ με τον διακριτικό τίτλο «…… » και σχετικά με το οποίο εκδόθηκε το με αρ. 1406/14.2.2022 τιμολόγιο συνολικής αξίας 30.380 ευρώ επί πιστώσει (σχετικό και το με αρ. 998/18.1.22 δελτίο αποστολής) παραδόθηκε προσηκόντως και παραλήφθηκε ανεπιφυλάκτως από τη νόμιμα εξουσιοδοτημένη για την παραλαβή Προϊσταμένη του Τμήματος Αθλητισμού του Δήμου Μοσχάτου-Ταύρου …….. , η οποία υπέγραψε στο τιμολόγιο και στο δελτίο αποστολής, β) ότι οφείλεται προς τον Γ. Κ ως ιδιοκτήτη της ατομικής επιχείρησης με τον διακριτικό τίτλο «…….» το συμφωνηθέν τίμημα της προμήθειας των ως άνω μπασκετών, η καταλληλότητα των οποίων ελέγχθηκε και πιστοποιήθηκε από τους αρμόδιους υπαλλήλους του Δήμου, συνολικού ύψους τριάντα χιλιάδων τριακοσίων ογδόντα (30.380) ευρώ, το οποίο έχει ήδη καταστεί ληξιπρόθεσμο, κατόπιν της μη εξόφλησης του σχετικώς εκδοθέντος τιμολογίου.

ιι) χορηγήθηκε εντολή και εξουσιοδότηση στον Δήμαρχο ως νόμιμο εκπρόσωπο του νομικού προσώπου του Δήμου να αναγνωρίσει και συνομολογήσει (προβαίνοντας σε κάθε σχετική δήλωση-βεβαίωση) την ως άνω οφειλή, το ύψος και την αιτία αυτής και δη την οφειλή προς τον Γ. Κ ως ιδιοκτήτη της ατομικής επιχείρησης με τον διακριτικό τίτλο «….» συνολικού ποσού τριάντα χιλιάδων τριακοσίων ογδόντα ευρώ (30.380,00) ευρώ , η οποία έχει ήδη καταστεί ληξιπρόθεσμη κατόπιν της μη εξόφλησης του σχετικώς εκδοθέντος τιμολογίου για την προμήθεια των ως άνω αναφερόμενων μπασκετών.

6. Σε υλοποίηση της εν λόγω απόφασης του Δημοτικού Συμβουλίου υπεγράφη η με αρ. πρωτ. 3357/20.2.2023 δήλωση- βεβαίωση αναγνώρισης οφειλής του Δημάρχου Μοσχάτου- Ταύρου.

**β.** Στην υπό κρίση περίπτωση **συνέτρεχαν κατά τα παραπάνω οι νόμιμες προϋποθέσεις για την έκδοση της διαταγής πληρωμής**, σύμφωνα με το άρθρο 272Α,Γ ΚΔΔ ,όπως κρίθηκε με την ως άνω με αρ. 985/2023 διαταγή πληρωμής , καθόσον η διαταγή πληρωμής (κατά τα ειδικότερα διαλαμβανόμενα από τη Δικαστή του Διοικητικού Εφετείου Πειραιά που την εξέδωσε) εκδόθηκε για χρηματική αξίωση, μη αμφισβητούμενη κατά την έννοια του άρθρου 3 παρ. 1 του Κανονισμού (ΕΚ) 805/2004 (EE L 143), η οποία πήγαζε από διοικητική σύμβαση που έχει συναφθεί στο πλαίσιο εμπορικής συναλλαγής, κατά την έννοια της υποπαραγράφου Ζ.3 της παραγράφου Ζ΄ του άρθρου πρώτου του ν. [4152/2013](javascript:open_links('272581,595159')) ([Α΄107](javascript:open_fek_links('%CE%91','107','2013'))). Επίσης από τα έγγραφα που αναφέρονταν στην αίτηση για την έκδοση διαταγής πληρωμής και επισυνάπτονταν προκύπτει η αξίωση και το ύψος της , ενώ περαιτέρω τηρήθηκε η νόμιμη διαδικασία για την έκδοσή της .

**γ.** Περαιτέρω, από τα προαναφερόμενα έγγραφα του φακέλου της υπόθεσης προκύπτει ότι **η απαίτηση, επί της οποίας ερείδεται η έκδοση της εν λόγω διαταγής πληρωμής, όπως επισημαίνεται και στην εκδοθείσα διαταγή πληρωμής, έχει αναγνωριστεί κατ΄ ουσίαν από τον Δήμο ως προς την ύπαρξη και το ύψος της και η ουσιαστική της βασιμότητα έχει συνομολογηθεί** (με την άνω με αρ. 13/2023 απόφαση του Δημοτικού Συμβουλίου του, σε υλοποίηση οποίας υπεγράφη η με αρ. πρωτ. 3357/20.2.2023 δήλωση- βεβαίωση αναγνώρισης οφειλής του Δημάρχου Μοσχάτου- Ταύρου) .

**V. Συμπερασματικά**, ενόψει των παραπάνω **δεν συντρέχει κατά την άποψή μας νόμιμος λόγος για την άσκηση του ένδικου βοηθήματος της ανακοπής** του άρθρου 272 Η ΚΔΔ κατά της με αριθ. 985/2023 διαταγής πληρωμής της κ. Δικαστή του Μονομελούς Διοικητικού Εφετείου Πειραιά , ούτε άλλου ένδικου βοηθήματος και μέσου για την προβολή κάθε είδους ενστάσεων , με τις οποίες θα ετίθετο υπό δικαστική αμφισβήτηση η συνδρομή των τυπικών και ουσιαστικών προϋποθέσεων έκδοσης της υπό κρίση διαταγής πληρωμής. Η διά της ασκήσεως ενδίκου βοηθήματος ή μέσου δικαστική αμφισβήτηση του κύρους και των προϋποθέσεων έκδοσης της ως άνω διαταγής πληρωμής, δεν θα τελεσφορούσε και οι ισχυρισμοί του Δήμου θα αποκρούονταν και θα απορρίπτονταν ως ουσιαστικά αβάσιμοι, ενώ περαιτέρω θα συνιστούσε αντιφατική συμπεριφορά του Δήμου (εφόσον έχει αναγνωριστεί από τον Δήμο η ένδικη οφειλή) , αντίθετη στην αρχή της χρηστής και καλόπιστης διοίκησης .

**Επιπροσθέτως,** εφόσον κατά τα παραπάνω δεν υφίσταται προοπτική ευδοκίμησης ανακοπής ή άλλου ενδίκου μέσου κατά της διαταγής πληρωμής που εκδόθηκε , **ενδεχόμενη άσκηση και εκδίκαση ανακοπής ή άλλου ενδίκου μέσου και απόρριψη αυτού θα επιβάρυνε τον Δήμο με επιπλέον τόκους και δικαστική δαπάνη.** Κατά τούτο η μη άσκηση ανακοπής ή άλλου ενδίκου μέσου κρίνεται επωφελέστερη και συμβάλλει στην προστασία της περιουσίας του Δήμου σε σχέση με τη μετά από περαιτέρω αντιδικία επιδίκαση σε βάρος του Δήμου επιπλέον τόκων και δικαστικής δαπάνης , **λαμβανομένου υπόψη και ότι ο Δήμος επωφελείται και από την παραίτηση του Γ. Κ από το ποσό των επιδικασθέντων τόκων και τον κατά τούτο περιορισμό της επιδικασθείσας απαίτησής του** (με τη αρ. πρωτ. εισερχομένων στον Δήμο 12182/2023 επιστολή του).

**VΙ.** Στην περίπτωση κατά την οποία αποφασιστεί η μη άσκηση ενδίκων βοηθημάτων και μέσων κατά της εν λόγω διαταγής πληρωμής, τότε θα πρέπει να καταβληθεί από τον Δήμο το ποσό των τριάντα χιλιάδων τριακοσίων ογδόντα (30.380) ευρώ ως το κεφάλαιο που επιδικάστηκε με την ως άνω με αρ. 985/2023 διαταγή πληρωμής της κ. Δικαστή του Μονομελούς Διοικητικού Εφετείου Πειραιά, κατόπιν της δήλωσης του Γ. Κ προς τον Δήμο ότι παραιτείται της αξίωσης των επιδικασθέντων τόκων [[2]](#footnote-3) . Συνεπώς με την καταβολή του ποσού του κεφαλαίου των τριάντα χιλιάδων τριακοσίων ογδόντα (30.380) ευρώ ουδεμία αξίωση του αιτούντος τη διαταγή πληρωμής και δικαιούχου της επιδικασθείσας απαίτησης θα υφίσταται ή διατηρείται έναντι του Δήμου από την αιτία για την οποία εκδόθηκε η διαταγή πληρωμής.

Οι γνωμοδοτούντες δικηγόροι

Ηλίας Ν. Μπιζάνης Ευγενία Β. Παπαθεοδώρου

1. το οποίο ορίζει ότι: «Οι επιδόσεις από μέρους των ιδιωτών διαδίκων γίνονται με δικαστικό επιμελητή.» [↑](#footnote-ref-2)
2. Τα δικαστικά έξοδα συμψηφίστηκαν με την εκδοθείσα διαταγή πληρωμής. [↑](#footnote-ref-3)